สมเด็จพระราชาธิบดีโบดวงแห่งเบลเยียม

สมเด็จพระราชาธิบดีโบดวง (, ; , ; ; 7 กันยายน ค.ศ. 1930 – 31 กรกฎาคม ค.ศ. 1993) ทรงเป็นพระมหากษัตริย์เบลเยียม หลังจากการสละราชสมบัติของพระราชบิดาใน ค.ศ. 1951 และทรงครองราชย์ยาวนานจนกระทั่งเสด็จสวรรคตใน ค.ศ. 1993 ซึ่งรวมเวลาทั้งสิ้น 42 ปี

สมเด็จพระราชาธิบดีโบดวงเป็นพระราชโอรสพระองค์ใหญ่ในสมเด็จพระเจ้าเลออปอลที่ 3 กับสมเด็จพระราชินีอัสตริดแห่งเบลเยียม พระองค์อภิเษกสมรสกับโดน่า ฟาบิโอลา ทั้งสองพระองค์ไม่มีรัชทายาทด้วยกัน สมเด็จพระราชินีฟาบิโอลาเคยทรงครรภ์ถึงห้าครั้ง แต่ก็ทรงแท้งหมด

หลังจากครองราชย์ได้ 42 ปี พระองค์ก็เสด็จสวรรคตด้วยภาวะหัวใจล้มเหลวเมื่อ 31 กรกฎาคม ค.ศ. 1993 เนื่องจากพระองค์ไม่มีรัชทายาท พระอนุชาของพระองค์จึงได้ครองราชบัลลังก์ต่อจากพระองค์เป็นสมเด็จพระราชาธิบดีอัลแบร์ที่ 2 แห่งเบลเยียม พระองค์ยังทรงเป็นพระญาติสนิทกับสมเด็จพระราชาธิบดีฮารัลด์ที่ 5 แห่งนอร์เวย์, เจ้าหญิงอัสตริดแห่งนอร์เวย์ และเจ้าหญิงรัญฮิลด์แห่งนอร์เวย์

พระนาม "โบดวง" นั้นเป็นการถอดคำสะกดจากพระนามในภาษาฝรั่งเศส "Baudouin" ซึ่งใช้กันเป็นหลักในการออกพระนามนอกประเทศเบลเยียม ซึ่งพระนามในภาษาดัตช์ คือ "โบเดอไวน์" ("Boudewijn") ซึ่งบางคราวจะพบเห็นการถอดพระนามเป็นภาษาอังกฤษว่า "Baldwin"

ขึ้นครองราชย์ 
สมเด็จพระราชาธิบดีโบดวงพระราชสมภพที่บรัสเซลส์ ประเทศเบลเยียม ใน ค.ศ. 1930 เป็นพระราชโอรสพระองค์ใหญ่ของเจ้าชายเลออปอล ดยุกแห่งบราบันต์กับเจ้าหญิงอัสตริดแห่งสวีเดน และพระราชบิดาเสด็จขึ้นครองราชย์เป็นพระมหากษัตริย์ใน ค.ศ. 1934 ต่อมามาพระราชมารดาเสด็จสวรรคตใน ค.ศ. 1935

ส่วนหนึ่งของความไม่พึงพอใจของประชาชนต่อพระเจ้าเลออปอลที่ 3 นั้นมาจากการอภิเษกสมรสครั้งที่สองของพระองค์ในปีค.ศ. 1941 กับมารี ลิเลียน เบลส์ สามัญชนชาวเบลเยียมที่โตในประเทศอังกฤษ ซึ่งต่อมาได้ออกพระนามเป็น "เจ้าหญิงแห่งเรตี" (Princess de Réthy) และนอกจากนี้ยังมีมูลเหตุสำคัญคือการตัดสินพระทัยยอมแพ้แก่กองทัพเยอรมันในสมัยสงครามโลกครั้งที่สอง เมื่อประเทศเบลเยียมถูกรุกรานใน ค.ศ. 1940 ทำให้เกิดข้อสงสัยและวิพากษ์วิจารณ์ว่าทรงเลือกข้างเข้ากับฝ่ายเยอรมัน แต่อย่างไรก็ตามคณะกรรมการสอบสวนได้โต้แย้งการกล่าวหาพระองค์ในข้อหาว่าเป็นกบฏต่อราชอาณาจักรในภายหลังสงคราม ถึงแม้จะมีการลงเสียงประชามติสนับสนุนพระองค์ให้ยังคงเป็นพระมหากษัตริย์ต่อไป แต่ก็ทรงเลือกที่จะสละราชสมบัติเพื่อยุติสถานการณ์ความวุ่นวายทั้งหมดลง

พระเจ้าเลออปอลที่ 3 ได้ทรงออกพระราชบัญญัติผ่านทางรัฐสภาเพื่อที่จะถ่ายโอนพระราชอำนาจของพระองค์ให้แก่พระราชโอรสพระองค์ใหญ่ ได้แก่ เจ้าชายโบดวง ซึ่งได้ทรงสาบานพระองค์ต่อหน้ารัฐสภาในฐานะ "สมเด็จพระราชกุมาร" (Prince Royal) เมื่อวันที่ 11 สิงหาคม ค.ศ. 1950 และต่อมาได้เสด็จขึ้นครองราชย์เป็นพระมหากษัตริย์พระองค์ที่ 5 แห่งชาวเบลเยียม หลังจากเข้าพิธีสาบานพระองค์ต่อหน้ารัฐสภาเมื่อวันที่ 17 กรกฎาคม ค.ศ. 1951 หนึ่งวันหลังจากการสละราชสมบัติของพระราชบิดา

พระอิสริยยศ 
 7 กันยายน ค.ศ. 1930 – 17 กุมภาพันธ์ ค.ศ. 1934: ฮิสรอยัลไฮเนส เคานต์แห่งแอโน (His Royal Highness The Count of Hainaut)
 17 กุมภาพันธ์ ค.ศ. 1934 – 10 สิงหาคม ค.ศ. 1950: ฮิสรอยัลไฮเนส ดยุกแห่งบราบันต์ (His Royal Highness The Duke of Brabant)
 10 สิงหาคม ค.ศ. 1950 – 17 กรกฎาคม ค.ศ. 1951: ฮิสรอยัลไฮเนส พระราชกุมารและดยุกแห่งบราบันต์ (His Royal Highness The Prince Royal and Duke of Brabant)
 17 กรกฎาคม ค.ศ. 1951 – 31 กรกฎาคม ค.ศ. 1993: ฮิสมาเจสตี สมเด็จพระราชาธิบดีแห่งชาวเบลเยียม (His Majesty The King of the Belgians)

เครื่องราชอิสริยาภรณ์

เครื่องราชอิสริยาภรณ์เบลเยียม 
  เครื่องราชอิสริยาภรณ์เลออปอล ชั้นประมุข (Grand Master) และชั้นสูงสุด (Grand Cordon) 
  เครื่องอิสริยาภรณ์แอฟริกันสตาร์ ชั้นประมุข (Grand Master)
  เครื่องราชอิสริยาภรณ์สิงโต ชั้นประมุข (Grand Master)
  เครื่องราชอิสริยาภรณ์มงกุฎ ชั้นประมุข (Grand Master)
  เครื่องราชอิสริยาภรณ์เลออปอลที่ 2 ชั้นประมุข (Grand Master)

เครื่องราชอิสริยาภรณ์ไทย

พงศาวลี

อ้างอิง

บรรณานุกรม 
 A. Molitor, La fonction royale en Belgique, Brussels, 1979
 J.Stengers, De koningen der Belgen. Van Leopold I tot Albert II, Leuven, 1997.
 Kardinaal Suenens, Koning Boudewijn. Het getuigenis van een leven, Leuven, 1995.
 Kerstrede 18.12.1975, (ed.V.Neels), Wij Boudewijn, Koning der Belgen. Het politiek, sociaal en moreel testament van een nobel vorst, deel II, Gent, 1996.
 H. le Paige (dir.), Questions royales, Réflexions à propos de la mort d'un roi et sur la médiatisation de l'évènement, Brussels, 1994.

แหล่งข้อมูลอื่น 
 Official biography from the Belgian Royal Family website
 Royal House of Belgium

พระมหากษัตริย์เบลเยียม
ดยุกแห่งบราบันต์
ผู้ได้รับเครื่องราชอิสริยาภรณ์ ม.จ.ก. (ฝ่ายหน้า)
ผู้ได้รับเครื่องราชอิสริยาภรณ์ ป.จ.ว.
เสียชีวิตจากภาวะหัวใจล้มเหลว